Propstei Klingnau

I dr Probstei vo Chlingnau het s Chloschter Sankt Bläsi, wo im Schwarzwald gsi isch, d Verwaltig vo de Güeter i dr Schwiiz gha. Das grosse Gebäu isch es schöns Boudänkmool z Chlingnau im Kanton Aargau und gilt als Kultuurguet mid nazionaler Bedütig. Wo dr Ulrich vo Klinge ane 1239 vom Chloschter der Hügel a dr Aare überchoo het zum doo e nöii Stadt z gründe, het s Chloschter füre Verwalter vo sine Güeter im Aarepiet a däm nöie Ort es steinigs Huus lo boue. Das Huus isch im 1518i abebrönnt und s Chloschter hed derfür a däre Stell es chlyses Schlössli lo mache. Im 18. Joorhundert isch au das z chly gsi und dr iteliänisch Boumeischter Johann Caspar Bagnato het vom 1746i bis zum 1753i für d Probstei es prächtigs Huus mid vilne Zimmer errichtet. Dä Palascht isch dozmol wytume s gröschte Huus gsi. I de Chriegszyte noch dr französische Revoluzioon sind dört drin immer wider vil Soldate ykwartiert gsi, ane 1799 un 1800 sind s zämezellt mee as 6000 gsi. Im 1806i hed der baadisch Staat d Chlöschter ufghobe und do drby au d Probstei mid allem Drumundra übernoo. Sächs Joor spööter hed se die baadisch Regierig öper Privatem verchouft, wo se gly drufabe em Kanton Aargau wyterggää het. Vom Kanton isch s Gebäu schpöter wieder i Privatbsitz cho, und denn ane 1901 a d Gmeind Chlingnau, wo doo drin e Schuel und d Stadtverwaltig igrichtet het. Lueg au Lischte vo dr Pröbst vo Chlingnau Literatur Louis Dreyer: Chlingenowe – Klingnau. Baden-Verlag, 1989, ISBN 3855450404 Otto Mittler: Geschichte der Stadt Klingnau. 1967 Weblink d Propstei und de Propstei-Brunne uf de Website vo dr Stadt Chlingnau Fuessnoote